Durerea și amorțeala în mâna stângă pot fi, uneori, simptome alarmante, care pot semnala numeroase condiții de sănătate, inclusiv boli cardiovasculare. Intensitatea celor două simptome și durata lor constituie indicatori importanți care pot fi folosiți pentru a stabili gravitatea problemei, sunt de părere specialiștii. Aceștia susțin că durerea care nu răspunde la tratament sau amorțeala cronică ar putea indica afecțiuni complexe, cum ar fi neuropatia, artrita sau diferite boli cardiovasculare. În situația în care durerea și amorțeala în mâna stângă se manifestă pentru mai mult timp sau dacă concomitent apar și alte simptome, este recomandat să nu se amâne controlul medical.
De asemenea, cele două simptome pot să apară în cazul unor tulburări autoimune, precum lupusul. De exemplu, angina pectorală, care apare atunci când inima nu primește suficient sânge și oxigen, poate provoca o senzație de presiune sau arsură în brațul stâng, care tinde în general să se extindă către gât și maxilar. Durerea în brațul stâng cauzată de angină pectorală este adesea declanșată de activitatea fizică sau de stres și, în general, se ameliorează prin odihnă sau în urma administrării de medicamente vasodilatatoare.
Atacurile de cord pot, de asemenea, determina o durere intensă și o amorțeală în brațul stâng. Neuropatia diabetică, o complicație a diabetului, poate afecta nervii din mâna stângă, ceea ce poate duce la apariția unei senzații de furnicături sau amorțeală la nivelul acelui braț. Artrita, osteoartrita și alte afecțiuni ale oaselor și articulațiilor pot afecta mâna stângă, generând durere și alte simptome care pot duce inclusiv la restricționarea mișcării. Problemele la nivelul vaselor de sânge pot influența circulația în mâna stângă și pot genera, și ele, diferite simptome, inclusiv durere și amorțeală.